Εκθεση

σχετικά με τις οικονομικές καταστάσεις του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2001, συνοδευόμενη από τις απαντήσεις του Κέντρου

(2002/C 326/06)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο Συμβούλιο και στο Ευρωπαϊκό Κοινοβούλιο, σύμφωνα με το άρθρο 12 του κανονισμού (ΕΟΚ) αριθ. 337/75(1) του Συμβουλίου, όπως αυτός τροποποιήθηκε από τον κανονισμό (ΕΟΚ) αριθ. 1946/93(2) του Συμβουλίου.

2. Το Συνέδριο εξέτασε τις οικονομικές καταστάσεις του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος που έκλεισε στις 31 Δεκεμβρίου 2001. Σύμφωνα με τις διατάξεις του άρθρου 18 παράγραφος 1 του κανονισμού (ΕΟΚ) αριθ. 1416/76(3) του Συμβουλίου, όπως αυτός τροποποιήθηκε από τον κανονισμό (ΕΟΚ) αριθ. 1948/93(4) του Συμβουλίου, ο προϋπολογισμός του Κέντρου εκτελέστηκε υπό την ευθύνη του διοικητικού συμβουλίου του. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(5), σύμφωνα με τις εσωτερικές δημοσιονομικές διατάξεις που προβλέπονται στα άρθρα 65, 67 και 68 του κανονισμού (ΕΟΚ) αριθ. 1948/93 του Συμβουλίου, για την τροποποίηση του κανονισμού (ΕΟΚ) αριθ. 1416/76 του Συμβουλίου. Δυνάμει του άρθρου 248 της συνθήκης για την ίδρυση της Ευρωπαϊκής Κοινότητας, το Συνέδριο υποχρεούται να προβαίνει στην εξέταση αυτών των λογαριασμών.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων, έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό, το Συνέδριο συγκέντρωσε επαρκή στοιχεία προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2001 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΚΥΡΙΟΤΕΡΕΣ ΠΑΡΑΤΗΡΗΣΕΙΣ

Εκτέλεση του προϋπολογισμού

5. Η εκτέλεση των πιστώσεων του οικονομικού έτους 2001 καθώς και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1(6).

6. Οι οριστικές πιστώσεις του οικονομικού έτους ανήλθαν σε 13,5 εκατομμύρια ευρώ, τα οποία ανελήφθησαν σχεδόν στο σύνολό τους. Οι πληρωμές βάσει των πιστώσεων του οικονομικού έτους ανήλθαν σε 10,6 εκατομμύρια ευρώ. Ποσό ύψους 2,8 εκατομμυρίων ευρώ μεταφέρθηκε στο επόμενο οικονομικό έτος. Οι πιστώσεις που μεταφέρθηκαν στο 2002 αφορούν ως επί το πλείστον τις επιχειρησιακές πιστώσεις (τίτλος III) και ανέρχονται σε 2,2 εκατομμύρια ευρώ, ήτοι υπερβαίνουν το 40 % των αναληφθεισών πιστώσεων. Το Κέντρο οφείλει να συνεχίσει τις προσπάθειες που καταβάλλει, προκειμένου να ενισχύσει την ποιότητα και την παρακολούθηση του προγραμματισμού του δραστηριοτήτων του.

7. Οι πιστώσεις που μεταφέρθηκαν από το οικονομικό έτος 2000 στο οικονομικό έτος 2001 ανέρχονταν σε 2,5 εκατομμύρια ευρώ, εκ των οποίων εκκαθαρίστηκαν τα 2,3 εκατομμύρια.

8. Θα πρέπει να αξιοποιηθούν πλήρως οι δυνατότητες του λογιστικού συστήματος όσον αφορά την ηλεκτρονική υπογραφή (η ηλεκτρονική θεώρηση θα πρέπει να χορηγείται όχι μόνο από τον υπόλογο και από διοικητικούς υπαλλήλους, αλλά και από τους διατάκτες), προκειμένου να τηρείται η αρχή της διάκρισης των καθηκόντων.

Οικονομικές καταστάσεις

9. Ο λογαριασμός διαχείρισης και ο ισολογισμός που δημοσίευσε το Κέντρο στην έκθεση δραστηριοτήτων του για το οικονομικό έτος 2001 παρουσιάζονται συνοπτικά στους πίνακες 2 και 3.

10. Το Κέντρο δεν προβαίνει σε απόσβεση των ακινητοποιήσεών του. Θα έπρεπε να εφαρμόζει τους κανόνες αποτίμησης και απόσβεσης που έχει θεσπίσει η Επιτροπή(7), κατά τρόπο ώστε οι αξίες που εγγράφονται στον ισολογισμό του να αποδίδουν πιστά την εικόνα των αγαθών που απαρτίζουν την περιουσία του.

Εφαρμογή των δημοσιονομικών διατάξεων

11. Το Κέντρο διαθέτει πάγιες προκαταβολές, των οποίων το ανώτατο όριο των 2000000 ευρώ εξακολουθεί να είναι υπερβολικά υψηλό. Επιπλέον, δεν υπάρχει όριο ως προς το ύψος των μεμονωμένων καταβολών που μπορούν να πραγματοποιούνται.

12. Το Κέντρο πρέπει συνεχίσει τις προσπάθειες που καταβάλλει ήδη για την αυστηρότερη εφαρμογή των διαδικασιών αγοράς των αγαθών, όπως έχει επανειλημμένως υπογραμμιστεί στις εκθέσεις προηγούμενων ετών(8). Έτσι, δύο συμβάσεις(9), συνολικής αξίας 64600 ευρώ, συνήφθησαν απευθείας με τους παρέχοντες τις υπηρεσίες χωρίς να τηρηθούν οι σχετικοί κανόνες.

Αποστολή και πόροι του Κέντρου

13. Πραγματοποιήθηκε ανάλυση της συνάφειας μεταξύ των καθηκόντων που έχουν ανατεθεί στο Κέντρο και της οργάνωσης τόσο των χρηματοοικονομικών πόρων του και του ανθρώπινου δυναμικού του όσο και των δραστηριοτήτων του, όπως αυτή προκύπτει από τον προϋπολογισμό του, το πρόγραμμα δραστηριοτήτων του καθώς και το οργανόγραμμα του προσωπικού του, με στόχο να εξακριβωθεί εάν η συγκεκριμένη οργάνωση ήταν αρκούντως κατάλληλη και διαφανής. Το άρθρο 2 του κανονισμού (ΕΟΚ) αριθ. 337/75 αναθέτει στο Κέντρο πέντε καθήκοντα: να καταρτίζει τεκμηρίωση σχετικά με τα συστήματα και τις εξελίξεις στον τομέα της επαγγελματικής κατάρτισης, να συμβάλλει στην ανάπτυξη και στο συντονισμό της έρευνας στον εν λόγω τομέα, να εξασφαλίζει τη διάδοση κάθε χρήσιμης πληροφορίας σχετικά, να προωθεί μια συντονισμένη προσέγγιση των προβλημάτων επαγγελματικής κατάρτισης, ώστε να επιτευχθεί ιδίως η αμοιβαία αναγνώριση των τίτλων που βεβαιώνουν την περάτωση της επαγγελματικής κατάρτισης και να αποτελεί τόπο συνάντησης για τα ενδιαφερόμενα μέρη. Στον πίνακα 4 συνοψίζονται τα αποτελέσματα αυτής της ανάλυσης.

14. Για την εκπλήρωση των καθηκόντων του, το Κέντρο λαμβάνει από την Επιτροπή επιχορήγηση, η οποία αποτελεί το μεγαλύτερο μέρος των εσόδων του προϋπολογισμού του, με σκοπό την κάλυψη τόσο των δαπανών λειτουργίας του όσο και των επιχειρησιακών δαπανών που αντιστοιχούν στο πρόγραμμα δραστηριοτήτων του. Ωστόσο, η ονοματολογία των θέσεων του προϋπολογισμού που αφορούν τις επιχειρησιακές δαπάνες δεν αντιστοιχεί στην ονοματολογία των καθηκόντων που έχουν ανατεθεί στο Κέντρο. Εξάλλου, από την έκθεση δραστηριοτήτων δεν προκύπτει σαφώς η σχέση μεταξύ των περιγραφόμενων επιχειρησιακών δραστηριοτήτων και των καθηκόντων του Κέντρου. Αυτή η απουσία συσχετισμού με τα καθήκοντα παρατηρείται επίσης και στο οργανόγραμμα του προσωπικού που ασχολείται με επιχειρησιακές δραστηριότητες.

15. Αυτές οι ασυνέπειες μεταξύ, αφενός, των καθηκόντων που καθορίζονται από τον κανονισμό του Κέντρου και, αφετέρου, του καταμερισμού των χρηματοοικονομικών πόρων του, της οργάνωσης των δραστηριοτήτων του και της τοποθέτησης του ανθρώπινου δυναμικού του έχουν ως συνέπεια το σύστημα FIBUS να μην είναι σε θέση να συσχετίζει τα καθήκοντα του Κέντρου με την υλοποίηση του προγράμματος δραστηριοτήτων του, όπως αυτό προκύπτει από την εκτέλεση του προϋπολογισμού του.

16. Το Κέντρο πρέπει να φροντίσει να εξασφαλίσει μεγαλύτερη συνάφεια μεταξύ των καθηκόντων που του έχουν ανατεθεί από το βασικό κανονισμό και του καταμερισμού των χρηματοοικονομικών πόρων και του ανθρώπινου δυναμικού που τίθενται στη διάθεσή του. Επίσης, στη συγκεκριμένη οργάνωση των δραστηριοτήτων του θα έπρεπε να αντικατοπτρίζονται πιστότερα οι στόχοι του Κέντρου. Το τελευταίο, προκειμένου να προσδώσει στις δραστηριότητές του μεγαλύτερη διαφάνεια και να είναι σε θέση να ελέγχει την αποτελεσματικότητα της διαχείρισης που ασκεί, θα πρέπει να δημιουργήσει μια άμεσα αναγνωρίσιμη σχέση μεταξύ των στόχων του και της οργάνωσης της υλοποίησης των δραστηριοτήτων του.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 10ης Οκτωβρίου 2002.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) ΕΕ L 39 της 13.2.1975, σ. 1.

(2) ΕΕ L 181 της 23.7.1993, σ. 11.

(3) ΕΕ L 164 της 24.6.1976, σ. 1.

(4) ΕΕ L 181 της 23.7.1993, σ. 15.

(5) Κατ' εφαρμογή του άρθρου 1 του κανονισμού (ΕΟΚ) αριθ. 1948/93 του Συμβουλίου, για την τροποποίηση του κανονισμού (ΕΟΚ) αριθ. 1416/76 του Συμβουλίου, οι λογαριασμοί για το σύνολο των εσόδων και των δαπανών του Κέντρου για το οικονομικό έτος 2001 καταρτίστηκαν στις 29 Μαρτίου 2002 και στη συνέχεια διαβιβάστηκαν στην Επιτροπή και στο Ελεγκτικό Συνέδριο, το οποίο τους έλαβε στις 4 Απριλίου 2002. Στους πίνακες που επισυνάπτονται στην παρούσα έκθεση παρουσιάζονται συνοπτικά οι εν λόγω οικονομικές καταστάσεις.

(6) Όλοι οι πίνακες της παρούσας έκθεσης καταρτίστηκαν με βάση τις ακριβέστερες δυνατές τιμές των δεδομένων που χρησιμοποιήθηκαν. Για τους σκοπούς της παρουσίασης τα αριθμητικά στοιχεία στρογγυλοποιήθηκαν, γεγονός που μπορεί να δημιουργήσει αμελητέες διαφορές σε επίπεδο συνόλων. Η παύλα υποδηλώνει ανύπαρκτη ή μηδενική τιμή, ενώ το 0,0 δηλώνει τιμή χαμηλότερη του ορίου στρογγυλοποίησης.

(7) Κανονισμός (ΕΚ) αριθ. 2909/2000 της Επιτροπής της 29ης Δεκεμβρίου 2000 (ΕΕ L 336 της 30.12.2000, σ. 75).

(8) Βλέπε σημείο 11 της ετήσιας έκθεσης για το οικονομικό έτος 2000 (ΕΕ C 372 της 28.12.2001).

(9) Συμβάσεις 2001/055 (43000 ευρώ) και 2000/300 (21600 ευρώ).

Πίνακας 1

Εκτέλεση του προϋπολογισμού για το οικονομικό έτος 2001Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Κέντρου - Οι παρόντες πίνακες συγκεφαλαιώνουν τα στοιχεία που παρουσίασε το Κέντρο στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Λογαριασμός διαχείρισης των οικονομικών ετών 2001 και 2000

>ΘΕΣΗ ΠΙΝΑΚΑ>

Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Ευρωπαϊκό Κέντρο για την Ανάπτυξη της Επαγγελματικής Κατάρτισης.

Πίνακας 3

Ισολογισμοί στις 31 Δεκεμβρίου 2001 και στις 31 Δεκεμβρίου 2000Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Κέντρου - Οι παρόντες πίνακες συγκεφαλαιώνουν τα στοιχεία που παρουσίασε το Κέντρο στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 4

Στόχοι

>ΘΕΣΗ ΠΙΝΑΚΑ>

Απαντησεις του κεντρου

4. Σημειώνουμε ότι το Ελεγκτικό Συνέδριο έχει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2001 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

6. Το Κέντρο θα ακολουθήσει τις προτάσεις του Ελεγκτικού Συνεδρίου για να ενισχύσει την ποιότητα και την παρακολούθηση του προγραμματισμού των δραστηριοτήτων του.

8. Σε ό,τι αφορά τις ηλεκτρονικές υπογραφές, το τμήμα τεχνολογίας των πληροφοριών του Κέντρου αναλαμβάνει τώρα την κατάρτιση του σχετικού προσωπικού.

Ο διαχωρισμός των καθηκόντων εξασφαλίζεται πλέον, καθώς σήμερα η έντυπη μορφή των εγγράφων έχει νομική ισχύ. Μολονότι το 2001 δεν υπέγραφαν πάντοτε όλοι οι διατάκτες στο σύστημα FIBUS, τούτο έχει πλέον καθιερωθεί.

10. Το Κέντρο θα προσαρμόσει τις διατάξεις του κατά την προσαρμογή του νέου δημοσιονομικού κανονισμού στο πλαίσιο των νέων διατάξεων των αποκεντρωμένων οργανισμών που βρίσκονται σήμερα στη διαδικασία της έγκρισης.

11. Κατά τη συνεδρίαση του διοικητικού συμβουλίου στις 14-15 Νοεμβρίου 2002, το Κέντρο θα υποβάλει νέο σχέδιο απόφασης για τη δημιουργία παγίων προκαταβολών και θα περιορίσει το ανώτατο όριό τους στα 100000 ευρώ, ποσό που αντιστοιχεί στις δαπάνες του έτους 2001.

12. Σε ό,τι αφορά τη σύμβαση 2001/0055 (43000 ευρώ), στην πραγματικότητα διενεργήθηκε κλειστός διαγωνισμός εκτίμησης προσφορών, αν και ηλεκτρονικά (μέσω ηλεκτρονικού ταχυδρομείου). Από τους πέντε πιθανούς προσφέροντες με τους οποίους υπήρξε επικοινωνία, μόνον ένας πραγματοποίησε αποδεκτή προσφορά.

Το τμήμα διαχείρισης των συμβάσεων του Κέντρου έχει ενημερώσει ήδη την οικεία οριζόντια μονάδα ότι τέτοιες πρακτικές (διερεύνηση της αγοράς μέσω ηλεκτρονικού ταχυδρομείου μόνον) αντίκεινται στους υφιστάμενους κανόνες και δεν πρέπει να επαναληφθούν. Το Κέντρο θα εξετάσει τις δυνατότητες χρήσης των ηλεκτρονικών εργαλείων για τις διαδικασίες της αγοράς, σεβόμενο παράλληλα πλήρως τις δημοσιονομικές διατάξεις επί του θέματος.

Σε ό,τι αφορά τη σύμβαση 2001/0063 (21600 ευρώ), είναι ορθό ότι δεν πραγματοποιήθηκε διερεύνηση της αγοράς.

Το γεγονός αυτό και οι λόγοι για τους οποίους συνέβη δηλώνονται ρητώς στο αρχικό ad hoc σημείωμα προς το τμήμα δημοσιονομικού ελέγχου όπου ζητήθηκε έγκριση της ανάληψης δαπανών και του σχεδίου σύμβασης. Εν συνεχεία, ζητήθηκαν και προσφέρθηκαν περαιτέρω διευκρινήσεις. Το Κέντρο κατέληξε στο συμπέρασμα ότι καλύτερος προγραμματισμός της εργασίας θα συμβάλει στο να αποφεύγονται επείγουσες περιπτώσεις και να τηρούνται οι κανόνες.

13 έως 16. Η ανάλυση του Ελεγκτικού Συνεδρίου καταδεικνύει μεγάλη σύγκλιση με τις δραστηριότητες που περιγράφονται στην ετήσια έκθεση του Κέντρου.

Στις αρχές του 2002, συμφώνως προς το σχέδιο δράσης που ενέκρινε το διοικητικό συμβούλιο του Κέντρου ως συνέχεια της εξωτερικής αξιολόγησης, το Κέντρο θέσπισε μια νέα οργανωτική δομή η οποία βασίζεται στις κύριες δραστηριότητές του. Το Κέντρο συνέστησε επίσης μια ομάδα εργασίας σχετικά με την κατάρτιση προϋπολογισμού βάσει δραστηριοτήτων η οποία θα επεξεργαστεί περαιτέρω την προσέγγιση του προϋπολογισμού βάσει δραστηριοτήτων για το 2003.

Το πρόγραμμα εργασίας για το 2003 θα είναι το πρώτο στο πλαίσιο των νέων μεσοπρόθεσμων προτεραιοτήτων για το 2003-2006. Το εν λόγω πρόγραμμα εργασίας θα δίδει σαφείς ενδείξεις των δραστηριοτήτων και των αποτελεσμάτων των τομέων εργασίας βάσει των κύριων καθηκόντων του Κέντρου.

Το 2003 επίσης, το Κέντρο, μέσω ενός συστήματος καταγραφής των δραστηριοτήτων, θα εξασφαλίσει τη μέγιστη διαφάνεια του χρόνου που δαπανάται σε συγκεκριμένες δραστηριότητες.

Το Κέντρο εκφράζει την ευγνωμοσύνη του για την προορατική υποστήριξη του Ελεγκτικού Συνεδρίου προς την εν λόγω προσέγγιση.